ประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคม ย่าน 890 - 895/935 - 940 MHz

ประกาศคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
เรื่อง
หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคม
ย่าน ๘๙๐ -
๘๙๕/๙๓๕ - ๙๔๐ MHz

โดยที่เป็นการสมควรปรับปรุงหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคม
ย่าน ๘๙๐ - ๘๙๕/๙๓๕ - ๙๔๐ MHz เพื่อให้มีการจัดสรรทรัพยากรคลื่นความถี่อย่างมีประสิทธิภาพ
และแก้ไขปัญหากรณีไม่มีผู้ยื่นคำขอรับใบอนุญาตให้ใช้คลื่นความถี่ย่าน ๙๐๐ MHz จึงเห็นสมควรปรับปรุงหลักเกณฑ์และเงื่อนไขการอนุญาตให้ใช้คลื่นความถี่ให้สอดคล้องกับสภาพอุตสาหกรรมโทรคมนาคมไทย
ลดอุปสรรคของผู้ประกอบการเข้ามาประมูลคลื่นความถี่
อันเป็นการส่งเสริมให้มีการจัดสรรและนำคลื่นความถี่ไปใช้งานอย่างมีประสิทธิภาพ
มีการพัฒนาโครงสร้างพื้นฐานโทรคมนาคมไร้สาย มีบริการโทรคมนาคมใหม่ ๆ
มีคุณภาพที่ดีขึ้นในการให้บริการประชาชน
และสอดคล้องกับแนวนโยบายของรัฐบาลที่มุ่งพัฒนาเศรษฐกิจดิจิทัล

อาศัยอำนาจตามความในมาตรา ๒๗ (๑) (๔) มาตรา ๔๕
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งแก้ไขเพิ่มเติมโดยพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม (ฉบับที่ ๒) พ.ศ. ๒๕๖๐ และมาตรา ๒๗ (๒) (๖) (๘)
(๑๑) (๑๓) (๒๔) แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓ ประกอบกับมาตรา ๗ มาตรา ๙ มาตรา ๑๐
มาตรา ๒๔ มาตรา ๖๔ มาตรา ๖๕ และมาตรา ๖๖ แห่งพระราชบัญญัติการประกอบกิจการโทรคมนาคม
พ.ศ. ๒๕๔๔ และมาตรา ๘ แห่งพระราชบัญญัติการประกอบกิจการโทรคมนาคม พ.ศ. ๒๕๔๔
ซึ่งแก้ไขเพิ่มเติมโดยพระราชบัญญัติการประกอบกิจการโทรคมนาคม (ฉบับที่ ๒) พ.ศ.
๒๕๔๙ คณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติจึงออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกประกาศคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ เรื่อง
หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน ๘๙๐ -
๘๙๕/๙๓๕ - ๙๔๐ MHz ลงวันที่ ๓ กรกฎาคม ๒๕๖๑

ข้อ ๓  บรรดาประกาศ
ระเบียบ ข้อบังคับ และคำสั่งอื่นใด ในส่วนที่มีกำหนดไว้แล้วในประกาศนี้
หรือซึ่งขัดหรือแย้งกับประกาศนี้ ให้ใช้ประกาศนี้แทน

ข้อ ๔  ในประกาศนี้
คณะกรรมการ หมายความว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
สำนักงาน หมายความว่า สำนักงานคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ
คลื่นความถี่ย่าน ๙๐๐ MHz หมายความว่า
คลื่นความถี่ย่าน ๙๐๐ MHz ตามแผนความถี่วิทยุกิจการเคลื่อนที่ย่านความถี่
๘๘๕ - ๘๙๕/๙๓๐ - ๙๔๐ เมกะเฮิรตซ์ ที่คณะกรรมการพิจารณาอนุญาตให้ใช้ตามที่กำหนดในข้อ
๕ ของประกาศนี้
ใบอนุญาตให้ใช้คลื่นความถี่ย่าน ๙๐๐ MHz หมายความว่า
ใบอนุญาตให้ใช้คลื่นความถี่ตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓
ซึ่งแก้ไขเพิ่มเติมโดยพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม (ฉบับที่ ๒) พ.ศ. ๒๕๖๐ เพื่อใช้คลื่นความถี่สำหรับกิจการโทรคมนาคม
ผู้ขอรับใบอนุญาต หมายความว่า
ผู้ที่ยื่นคำขอรับใบอนุญาตให้ใช้คลื่นความถี่ย่าน ๙๐๐ MHz
ผู้เข้าร่วมการประมูล หมายความว่า
ผู้ขอรับใบอนุญาตที่คณะกรรมการพิจารณาว่ามีคุณสมบัติและปฏิบัติตามข้อกำหนด
และเป็นผู้ที่มีสิทธิเข้าร่วมการประมูลใบอนุญาตให้ใช้คลื่นความถี่ย่าน ๙๐๐ MHz
ผู้ชนะการประมูล หมายความว่า
ผู้เข้าร่วมการประมูลที่ชนะการประมูลและมีสิทธิได้รับใบอนุญาตให้ใช้คลื่นความถี่ย่าน
๙๐๐ MHz ที่คณะกรรมการจะอนุญาต
ผู้รับใบอนุญาต หมายความว่า ผู้ได้รับใบอนุญาตให้ใช้คลื่นความถี่ย่าน ๙๐๐ MHz และใบอนุญาตประกอบกิจการโทรคมนาคมแบบที่สามจากคณะกรรมการ
เพื่อประกอบกิจการตามขอบเขตที่ได้รับอนุญาต

หมวด
๑
การอนุญาต

ข้อ ๕  คลื่นความถี่ย่าน
๙๐๐ MHz ที่คณะกรรมการจะพิจารณาอนุญาตให้ใช้ตามประกาศนี้
เป็นช่วงความถี่วิทยุ ๘๙๐ - ๘๙๕ MHz คู่กับ ๙๓๕ - ๙๔๐ MHz ขนาด ๒ x ๕ MHz

ข้อ ๖  ผู้ชนะการประมูลตามประกาศนี้
เมื่อได้ปฏิบัติตามเงื่อนไขการดำเนินการก่อนรับใบอนุญาตครบถ้วนแล้ว
คณะกรรมการจะพิจารณาออกใบอนุญาตให้ใช้คลื่นความถี่ย่าน ๙๐๐ MHz และใบอนุญาตประกอบกิจการโทรคมนาคมแบบที่สาม ตามมาตรา ๗ แห่งพระราชบัญญัติการประกอบกิจการโทรคมนาคม พ.ศ. ๒๕๔๔
เพื่อประกอบกิจการตามขอบเขตการอนุญาต
กรณีผู้ชนะการประมูลตามประกาศนี้เป็นผู้รับใบอนุญาตให้ใช้คลื่นความถี่
หรือเป็นผู้รับใบอนุญาตประกอบกิจการโทรคมนาคมแบบที่สามอยู่แล้ว
เมื่อได้ปฏิบัติตามเงื่อนไขการดำเนินการก่อนรับใบอนุญาตครบถ้วนแล้ว
คณะกรรมการจะพิจารณาอนุญาตให้ใช้คลื่นความถี่ย่าน ๙๐๐ MHz เพื่อประกอบกิจการตามขอบเขตการอนุญาตที่คณะกรรมการกำหนดเพิ่มเติมภายใต้ใบอนุญาตให้ใช้คลื่นความถี่
หรือใบอนุญาตประกอบกิจการโทรคมนาคมแบบที่สามที่ได้รับอยู่เดิม แล้วแต่กรณี
ให้ถือว่าผู้รับใบอนุญาตเป็นผู้ได้รับอนุญาตให้มีและใช้เครื่องวิทยุคมนาคม
และตั้งสถานีวิทยุคมนาคมตามกฎหมายว่าด้วยวิทยุคมนาคมด้วย  ทั้งนี้
เฉพาะในส่วนที่เกี่ยวกับเครื่องวิทยุคมนาคมที่ใช้ในการประกอบกิจการตามขอบเขตการอนุญาต
และผู้รับใบอนุญาตจะต้องปฏิบัติตามระเบียบและประกาศที่เกี่ยวข้องด้วย

หมวด
๒
คุณสมบัติของผู้ขอรับใบอนุญาต

ข้อ ๗  ผู้ขอรับใบอนุญาตจะต้องมีคุณสมบัติ
ดังต่อไปนี้
(๑) ผู้ขอรับใบอนุญาตจะต้องมีคุณสมบัติตามที่กำหนดไว้ในมาตรา ๘ แห่งพระราชบัญญัติการประกอบกิจการโทรคมนาคม
พ.ศ. ๒๕๔๔ ซึ่งแก้ไขเพิ่มเติมโดยพระราชบัญญัติการประกอบกิจการโทรคมนาคม (ฉบับที่
๒) พ.ศ. ๒๕๔๙ และต้องมีคุณสมบัติและไม่มีลักษณะต้องห้ามตามที่กำหนดไว้ในข้อ ๓
ของประกาศคณะกรรมการกิจการโทรคมนาคมแห่งชาติ เรื่อง หลักเกณฑ์และวิธีการอนุญาตประกอบกิจการโทรคมนาคมแบบที่สาม
(๒)
ผู้ขอรับใบอนุญาตต้องเป็นนิติบุคคลประเภทบริษัทจำกัด หรือบริษัทมหาชนจำกัดที่จัดตั้งขึ้นตามกฎหมายไทย
และต้องมิใช่คนต่างด้าวตามกฎหมายว่าด้วยการประกอบธุรกิจของคนต่างด้าว
ผู้ขอรับใบอนุญาตจะต้องกำหนดข้อห้ามตามประกาศคณะกรรมการกิจการกระจายเสียงกิจการโทรทัศน์
และกิจการโทรคมนาคมแห่งชาติ เรื่อง การกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าว
พ.ศ. ๒๕๕๕ พร้อมคำรับรองซึ่งลงนามโดยผู้มีอำนาจลงนามผูกพันนิติบุคคล ว่าจะไม่ดำเนินการใด
ๆ อันเป็นการขัดต่อข้อห้ามดังกล่าว
ภายหลังการประมูล กรณีผู้รับใบอนุญาตมีการกระทำอันเป็นการฝ่าฝืนข้อห้ามดังกล่าวให้ดำเนินการตามประกาศคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ เรื่อง การกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าว
พ.ศ. ๒๕๕๕
(๓)
ผู้ขอรับใบอนุญาตต้องไม่มีความเกี่ยวโยงกันกับผู้ขอรับใบอนุญาตรายอื่น
โดยไม่เป็นผู้ถือหุ้นรายใหญ่ ไม่เป็นบริษัทย่อย ไม่เป็นบริษัทร่วม ไม่เป็นผู้มีอำนาจควบคุมหรือถูกควบคุมไม่มีการถือหุ้นไขว้กับผู้ขอรับใบอนุญาตรายอื่น
หรือไม่มีผู้ถือหุ้นรายใหญ่หรือผู้มีอำนาจควบคุมเป็นบุคคลเดียวกันกับผู้ขอรับใบอนุญาตรายอื่น
เว้นแต่กรณีมีความสัมพันธ์ในลักษณะของการเป็นผู้ให้หรือผู้ได้รับอนุญาต
สัมปทาน หรือสัญญา ตามมาตรา ๘๐ แห่งพระราชบัญญัติการประกอบกิจการโทรคมนาคม พ.ศ.
๒๕๔๔  ทั้งนี้ ให้เป็นไปตามข้อกำหนดในแบบคำขอรับใบอนุญาตการให้ใช้คลื่นความถี่สำหรับกิจการโทรคมนาคม
ย่าน ๙๐๐ MHz แบบที่ ๓ รายงานการถือครองหุ้นและการมีอำนาจควบคุม
(๔)
ผู้ขอรับใบอนุญาตจะต้องไม่เป็นผู้ที่มีการฝ่าฝืนหรือไม่ปฏิบัติตามกฎการประมูลและเงื่อนไขการดำเนินการก่อนรับใบอนุญาตจากการขอรับใบอนุญาตให้ใช้คลื่นความถี่สำหรับกิจการโทรคมนาคมที่ผ่านมาและจะต้องไม่เป็นนิติบุคคลอื่น
ซึ่งมีกรรมการ กรรมการผู้จัดการ หรือผู้มีอำนาจในการดำเนินงานในกิจการของนิติบุคคลนั้นเป็นบุคคลเดียวกันกับกรรมการ
กรรมการผู้จัดการหรือผู้มีอำนาจในการดำเนินงานในกิจการของผู้ขอรับใบอนุญาตรายดังกล่าวหรือจะต้องเป็นผู้ที่ไม่มีความเกี่ยวโยงกันกับผู้ขอรับใบอนุญาตรายดังกล่าวโดยไม่เป็นผู้ถือหุ้นรายใหญ่ไม่เป็นบริษัทย่อยไม่เป็นบริษัทร่วมไม่เป็นผู้มีอำนาจควบคุมหรือถูกควบคุมไม่มีการถือหุ้นไขว้กับผู้ขอรับใบอนุญาตรายดังกล่าวหรือไม่มีผู้ถือหุ้นรายใหญ่หรือผู้มีอำนาจควบคุมเป็นบุคคลเดียวกันกับผู้ขอรับใบอนุญาตรายดังกล่าวตามข้อกำหนดในแบบคำขอรับใบอนุญาตการให้ใช้คลื่นความถี่สำหรับกิจการโทรคมนาคมย่าน
๙๐๐ MHz แบบที่ ๓ รายงานการถือครองหุ้นและการมีอำนาจควบคุม
ในการตรวจสอบ หากปรากฏว่าผู้ขอรับใบอนุญาตไม่มีคุณสมบัติตามที่กำหนด
หรือหากปรากฏข้อเท็จจริงภายหลังว่าผู้ขอรับใบอนุญาตที่เป็นผู้เข้าร่วมการประมูล
หรือผู้ชนะการประมูลไม่มีคุณสมบัติตามที่กำหนด
คณะกรรมการจะตัดรายชื่อผู้ขอรับใบอนุญาตดังกล่าวออกจากการเป็นผู้ขอรับใบอนุญาต
ผู้เข้าร่วมการประมูล หรือผู้ชนะการประมูล แล้วแต่กรณี

หมวด
๓
การขอรับใบอนุญาต

ข้อ ๘  ในวันที่ยื่นคำขอรับใบอนุญาต
ผู้ขอรับใบอนุญาตจะต้องดำเนินการ ดังต่อไปนี้
(๑) ยื่นคำขอรับใบอนุญาตตามแบบคำขอรับใบอนุญาตให้ใช้คลื่นความถี่ย่าน
๙๐๐ MHz ที่กรอกข้อมูลครบถ้วน
และแนบเอกสารหลักฐานและข้อมูลตามที่กำหนดในภาคผนวก ก พร้อมสำเนาจำนวน ๒ ชุด
และเอกสารที่บันทึกลงสื่ออิเล็กทรอนิกส์ ณ สำนักงาน เลขที่ ๘๗ ซอยพหลโยธิน ๘ ถนนพหลโยธิน
แขวงสามเสนใน เขตพญาไท กรุงเทพมหานคร ๑๐๔๐๐
(๒) ผู้ขอรับใบอนุญาตจะต้องดำเนินตามข้อ ๗ (๒)
โดยจัดส่งเอกสารของผู้ขอรับใบอนุญาตที่กำหนดข้อห้ามให้ครบถ้วนตามที่กำหนดไว้ในประกาศคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ เรื่อง การกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าว
พ.ศ. ๒๕๕๕ พร้อมคำรับรองซึ่งลงนามโดยผู้มีอำนาจลงนามผูกพันนิติบุคคลว่าจะไม่ดำเนินการใด ๆ อันเป็นการขัดต่อข้อห้ามดังกล่าว  ทั้งนี้ ตามแบบคำขอรับใบอนุญาตให้ใช้คลื่นความถี่ย่าน
๙๐๐ MHz
นอกจากการรับรองตามข้างต้นแล้ว ผู้ขอรับใบอนุญาตต้องทำการรับรองตามข้อกำหนดในมาตรการข้อจำกัดพฤติกรรมสมยอมในการตกลงราคาประมูล
การรับรองว่าเมื่อได้รับใบอนุญาตให้ใช้คลื่นความถี่แล้ว ผู้ขอรับใบอนุญาตยินยอมที่จะจัดให้มีและปฏิบัติตามแผนความรับผิดชอบต่อสังคม (Corporate Social Responsibility - CSR) ที่คณะกรรมการเห็นชอบ
และลงนามรับรองในหนังสือยินยอมของผู้เข้าร่วมการประมูล
(๓) ชำระค่าพิจารณาคำขอใบอนุญาตในอัตรา ๕๐๐,๐๐๐ บาท (ห้าแสนบาทถ้วน) เป็นเงินสดหรือเช็คจากสถาบันการเงินประเภทธุรกิจธนาคารพาณิชย์ตามพระราชบัญญัติธุรกิจสถาบันการเงิน
พ.ศ. ๒๕๕๑ สั่งจ่ายสำนักงาน ซึ่งเป็นเช็คลงวันที่ที่ใช้เช็คนั้นชำระต่อสำนักงาน
หรือก่อนหน้านั้นไม่เกินสามวันทำการ โดยให้ถือว่าเป็นค่าพิจารณาคำขอรับใบอนุญาตให้ใช้คลื่นความถี่และใบอนุญาตประกอบกิจการโทรคมนาคม
และสำนักงานจะไม่คืนเงินจำนวนดังกล่าวไม่ว่ากรณีใด ๆ
(๔)
วางหลักประกันการประมูลเป็นเช็คจากสถาบันการเงินประเภทธุรกิจธนาคารพาณิชย์ตามพระราชบัญญัติธุรกิจสถาบันการเงิน
พ.ศ. ๒๕๕๑ ที่สั่งจ่ายสำนักงาน ซึ่งเป็นเช็คลงวันที่ที่ใช้เช็คนั้นชำระต่อสำนักงาน
หรือก่อนหน้านั้นไม่เกินสามวันทำการ หรือหนังสือค้ำประกันจากสถาบันการเงินประเภทธุรกิจธนาคารพาณิชย์ตามพระราชบัญญัติธุรกิจสถาบันการเงิน
พ.ศ. ๒๕๕๑ เป็นจำนวนเงิน ๑,๙๐๐,๐๐๐,๐๐๐ บาท (หนึ่งพันเก้าร้อยล้านบาทถ้วน)
ในกรณีที่ผู้ขอรับใบอนุญาตเป็นผู้ที่เข้าร่วมการประมูลคลื่นความถี่ย่าน
๑๘๐๐ MHz หรือย่าน ๙๐๐ MHz ที่ผ่านมา
หากประสงค์จะใช้เอกสารหลักฐานและข้อมูลที่กำหนดตาม (๑) และ (๒)
ที่เคยได้ยื่นไว้ต่อสานักงานอยู่แล้วไม่เกินหนึ่งปี
นับจากวันที่คณะกรรมการได้พิจารณาเป็นผู้ที่ผ่านคุณสมบัติเป็นผู้เข้าร่วมการประมูลดังกล่าว
ให้ยื่นคำขอรับใบอนุญาตพร้อมหนังสือยืนยันความถูกต้องของเอกสารหลักฐานและข้อมูลดังกล่าว
และในกรณีที่เอกสารหลักฐานมีการเปลี่ยนแปลงให้ผู้ขอรับใบอนุญาตยื่นเอกสารเพิ่มเติมเฉพาะส่วนที่มีการเปลี่ยนแปลง
หากผู้ขอรับใบอนุญาตไม่ดำเนินการตามวิธีการขอรับใบอนุญาตที่คณะกรรมการกำหนด
สำนักงานจะไม่รับคำขอรับใบอนุญาต
คณะกรรมการสงวนสิทธิ์ในการริบหลักประกันการประมูลดังกล่าว
ในกรณีที่ผู้เข้าร่วมการประมูลหรือผู้ชนะการประมูล
ไม่ปฏิบัติตามเงื่อนไขในการประมูล กฎการประมูล หรือเงื่อนไขก่อนรับใบอนุญาตที่กำหนด

ข้อ ๙  สำนักงานจะดำเนินการพิจารณาคำขอรับใบอนุญาตดังนี้
(๑) สำนักงานจะพิจารณาตรวจสอบแบบคำขอรับใบอนุญาตให้ใช้คลื่นความถี่ย่าน
๙๐๐ MHz ที่กรอกข้อมูลครบถ้วนแล้ว และเอกสารหลักฐานที่จำเป็นต้องใช้ในการพิจารณาให้ครบถ้วน
(๒) หากปรากฏว่าแบบคำขอรับใบอนุญาตให้ใช้คลื่นความถี่ย่าน
๙๐๐ MHz และเอกสารสำหรับการพิจารณาคุณสมบัติของผู้ขอรับใบอนุญาตในข้อ
๒ ของภาคผนวก ก ท้ายประกาศนี้ ไม่ครบถ้วน หรือไม่เพียงพอ สำนักงานจะแจ้งให้ผู้ขอรับใบอนุญาตจัดส่งเอกสารหลักฐานให้ครบถ้วนภายในห้าวันทำการนับจากวันที่ได้รับแจ้ง
 ทั้งนี้ หากครบกำหนดระยะเวลาดังกล่าวแล้ว
ผู้ขอรับใบอนุญาตยังมิได้ส่งเอกสารหลักฐานเพิ่มเติมให้ครบถ้วนตามที่ได้รับแจ้ง
จะถือว่าผู้ขอรับใบอนุญาตไม่ประสงค์จะยื่นเอกสารหลักฐานเพิ่มเติม
(๓) สำนักงานจะดำเนินการพิจารณาว่าผู้ขอรับใบอนุญาตมีคุณสมบัติตามข้อกำหนดในข้อ
๗ ครบถ้วนหรือไม่ และนำเสนอคณะกรรมการพิจารณา
โดยจะแจ้งผลการพิจารณาการเป็นผู้เข้าร่วมการประมูลให้แก่ผู้ขอรับใบอนุญาตทราบภายในสิบห้าวันนับจากวันยื่นคำขอ
หรือวันที่ได้รับเอกสารหลักฐานครบถ้วนตามข้อ ๙ (๒) จากผู้ขอรับใบอนุญาตทุกราย โดยสำนักงานจะประกาศรายชื่อผู้เข้าร่วมการประมูลให้ทราบเป็นการทั่วไป
ทั้งนี้ หากมีข้อสงสัยในคุณสมบัติของผู้ขอรับใบอนุญาตตามข้อกำหนดในข้อ
๗ สำนักงานอาจให้ผู้ขอรับใบอนุญาตชี้แจงข้อมูลรายละเอียดเพิ่มเติมเพื่อประกอบการพิจารณาคุณสมบัติของผู้ขอรับใบอนุญาต
(๔)
กรณีที่คณะกรรมการพิจารณาว่าผู้ขอรับใบอนุญาตรายใดไม่มีคุณสมบัติหรือไม่ได้ปฏิบัติตามข้อกำหนดให้ครบถ้วน
ผู้ขอรับใบอนุญาตมีสิทธิอุทธรณ์ต่อคณะกรรมการเพื่อให้ทบทวนภายในสามวันทำการนับจากวันที่ได้รับหนังสือแจ้ง
โดยการอุทธรณ์ต้องแสดงเหตุผลของการอุทธรณ์และเอกสารที่เกี่ยวข้อง
คณะกรรมการจะแจ้งผลการพิจารณาภายในเจ็ดวันนับจากวันที่ได้รับอุทธรณ์คำวินิจฉัยของคณะกรรมการให้ถือเป็นที่สุด
(๕)
กรณีที่ผู้ขอรับใบอนุญาตมิได้รับการพิจารณาให้เป็นผู้เข้าร่วมการประมูล สำนักงานจะคืนหลักประกันการประมูลให้แก่ผู้ขอรับใบอนุญาตภายในสิบห้าวันนับจากวันที่ประกาศรายชื่อผู้เข้าร่วมการประมูล

หมวด
๔
การประมูล

ข้อ ๑๐  คณะกรรมการจะใช้วิธีการประมูลในรูปแบบดังนี้
(๑) คณะกรรมการจะเปิดประมูลชุดคลื่นความถี่ย่าน ๙๐๐ MHz ที่จะให้อนุญาตโดยใช้วิธีการดำเนินการประมูลแบบหลายรอบ
และราคาประมูลในแต่ละรอบจะเพิ่มขึ้นตามลำดับ (Ascending Bid Auction)  ทั้งนี้
กฎการประมูลให้เป็นไปตามรายละเอียดในภาคผนวก ข ท้ายประกาศนี้
(๒) ราคาขั้นต่ำของการอนุญาตให้ใช้คลื่นความถี่มีราคา
๓๗,๙๘๘,๐๐๐,๐๐๐
บาท (สามหมื่นเจ็ดพันเก้าร้อยแปดสิบแปดล้านบาทถ้วน)
ทั้งนี้
ผู้เข้าร่วมการประมูลจะต้องเสนอราคาเพิ่มไม่น้อยกว่าหนึ่งครั้งตามกฎการประมูล
(๓) ในกรณีที่มีผู้ผ่านคุณสมบัติเป็นผู้เข้าร่วมการประมูลเพียงหนึ่งราย
หรือไม่มีผู้ผ่านคุณสมบัติเป็นผู้เข้าร่วมการประมูล คณะกรรมการจะเปิดรับคำขอรับใบอนุญาตเพิ่มเติมเป็นระยะเวลาเจ็ดวันนับจากวันที่สำนักงานประกาศผลการตรวจสอบคุณสมบัติเป็นผู้เข้าร่วมการประมูล
ภายหลังจากครบกำหนดเวลาดังกล่าวแล้ว
หากยังคงมีผู้ผ่านคุณสมบัติเป็นผู้เข้าร่วมการประมูลเพียงหนึ่งราย คณะกรรมการจะดำเนินการประมูลตามกระบวนการประมูลในประกาศนี้ต่อไป
แต่หากยังคงไม่มีผู้ผ่านคุณสมบัติเป็นผู้เข้าร่วมการประมูล
คณะกรรมการสงวนสิทธิในการยกเลิกการประมูล และอาจพิจารณากำหนดการประมูลครั้งต่อไปตามความเหมาะสม
(๔) ในกรณีที่ไม่มีผู้ยื่นคำขอ
คณะกรรมการจะขยายระยะเวลารับคำขอรับใบอนุญาตเพิ่มเติมเป็นระยะเวลาเจ็ดวันนับจากวันที่ยื่นคำขอเดิม
ภายหลังจากครบกำหนดดังกล่าวแล้ว หากมีผู้ยื่นคำขอเพียงหนึ่งราย คณะกรรมการจะดำเนินการตามกระบวนการประมูลในประกาศนี้ต่อไป
ภายหลังจากครบกำหนดดังกล่าวแล้ว หากยังคงไม่มีผู้ยื่นคำขอ
หรือไม่มีผู้ผ่านคุณสมบัติเป็นผู้เข้าร่วมการประมูล
คณะกรรมการสงวนสิทธิในการยกเลิกการประมูล และอาจพิจารณากำหนดการประมูลครั้งต่อไปตามความเหมาะสม
(๕) คณะกรรมการจะรับรองผลการประมูลภายในเจ็ดวันนับจากวันสิ้นสุดการประมูลโดยสำนักงานจะแจ้งผลการประมูลแก่ผู้เข้าร่วมการประมูลทุกรายทราบ
และจะประกาศรายชื่อผู้ชนะการประมูลให้ทราบเป็นการทั่วไป  ทั้งนี้ สำนักงานจะคืนหลักประกันการประมูลให้แก่ผู้ที่ไม่ชนะการประมูลภายในสิบห้าวันนับจากวันที่ประกาศรายชื่อผู้ชนะการประมูล
(๖) กรณีที่ผู้ชนะการประมูลไม่ดำเนินการตามเงื่อนไขก่อนรับใบอนุญาตให้ถูกต้องและครบถ้วนภายในระยะเวลาที่กำหนด
คณะกรรมการจะพิจารณาให้ผู้เข้าร่วมการประมูลที่เสนอราคาสุดท้ายต่ำกว่าในลำดับถัดไปตามลำดับเป็นผู้ชนะการประมูลแทน
ในกรณีที่ผู้เข้าร่วมการประมูลที่เหลือเสนอราคาสุดท้ายเท่ากัน
คณะกรรมการจะดำเนินการให้มีการประมูลสำหรับผู้เข้าร่วมการประมูลดังกล่าวโดยจะเริ่มต้นการประมูลที่ราคาสุดท้ายที่ผู้เข้าร่วมการประมูลที่เหลือเสนอ
 ทั้งนี้ การดำเนินการประมูลให้เป็นไปตามที่คณะกรรมการกำหนดเพิ่มเติมภายหลัง

ข้อ ๑๑  ผู้ชนะการประมูลจะต้องชำระเงินประมูลคลื่นความถี่ดังนี้
(๑) ผู้ชนะการประมูลจะต้องชำระเงินประมูลคลื่นความถี่ตามราคาการประมูลสูงสุดของผู้ชนะการประมูลแต่ละราย
โดยแบ่งจ่ายเป็นสี่งวดดังนี้
งวดที่หนึ่ง ชำระเงินประมูลคลื่นความถี่เป็นจำนวนเงิน
๔,๐๒๐,๐๐๐,๐๐๐ บาท (สี่พันยี่สิบล้านบาทถ้วน)
พร้อมหนังสือค้ำประกันจากสถาบันการเงินประเภทธุรกิจธนาคารพาณิชย์ตามพระราชบัญญัติธุรกิจสถาบันการเงิน
พ.ศ. ๒๕๕๑ เพื่อค้ำประกันการชำระเงินประมูลคลื่นความถี่ในส่วนที่เหลือ
ภายในเก้าสิบวันนับจากวันที่ได้รับหนังสือแจ้งเป็นผู้ชนะการประมูล
งวดที่สอง ชำระเงินประมูลคลื่นความถี่เป็นจำนวนเงิน ๒,๐๑๐,๐๐๐,๐๐๐ บาท (สองพันสิบล้านบาทถ้วน) พร้อมหนังสือค้ำประกันจากสถาบันการเงินประเภทธุรกิจธนาคารพาณิชย์ตามพระราชบัญญัติธุรกิจสถาบันการเงิน
พ.ศ. ๒๕๕๑ เพื่อค้ำประกันการชาระเงินประมูลคลื่นความถี่งวดที่สามและงวดที่สี่
ภายในสิบห้าวันเมื่อครบกำหนดระยะเวลาสองปีนับแต่วันที่ได้รับใบอนุญาตโดยสำนักงานจะคืนหนังสือค้ำประกันที่ได้นาส่งในงวดที่หนึ่งภายในสิบห้าวันนับจากวันที่ผู้รับใบอนุญาตชำระเงินประมูลคลื่นความถี่งวดที่สอง
งวดที่สาม ชำระเงินประมูลคลื่นความถี่เป็นจำนวนเงิน ๒,๐๑๐,๐๐๐,๐๐๐ บาท (สองพันสิบล้านบาทถ้วน) พร้อมหนังสือค้ำประกันจากสถาบันการเงินประเภทธุรกิจธนาคารพาณิชย์ตามพระราชบัญญัติธุรกิจสถาบันการเงิน
พ.ศ. ๒๕๕๑ เพื่อค้ำประกันการชำระเงินประมูลคลื่นความถี่งวดที่สี่
ภายในสิบห้าวันเมื่อครบกำหนดระยะเวลาสามปีนับแต่วันที่ได้รับใบอนุญาต โดยสำนักงานจะคืนหนังสือค้าประกันที่ได้นำส่งในงวดที่สองภายในสิบห้าวันนับจากวันที่ผู้รับใบอนุญาตชำระเงินประมูลคลื่นความถี่งวดที่สาม
งวดที่สี่ ชำระเงินประมูลคลื่นความถี่ส่วนที่เหลือทั้งหมด
ภายในสิบห้าวันเมื่อครบกำหนดระยะเวลาสี่ปีนับแต่วันที่ได้รับใบอนุญาต โดยสำนักงานจะคืนหนังสือค้ำประกันที่ได้นำส่งในงวดที่สามภายในสิบห้าวันนับจากวันที่ผู้รับใบอนุญาตชำระเงินประมูลคลื่นความถี่งวดที่สี่
ทั้งนี้
เงินประมูลคลื่นความถี่ที่ผู้ชนะการประมูลต้องชำระ ยังไม่รวมภาษี ค่าธรรมเนียมต่าง ๆ และดอกเบี้ย ตามที่กฎหมายกำหนด
(๒) กรณีที่ผู้รับใบอนุญาตไม่ชำระเงินประมูลคลื่นความถี่งวดที่สอง
งวดที่สาม หรืองวดที่สี่ให้ครบถ้วนภายในระยะเวลาที่กำหนด ผู้รับใบอนุญาตต้องชำระเงินประมูลคลื่นความถี่ส่วนเพิ่มเป็นจำนวนเงินเท่ากับผลคูณของจำนวนเงินประมูลคลื่นความถี่ที่ค้างชำระกับอัตราดอกเบี้ยร้อยละสิบห้าต่อปีคำนวณเป็นรายวัน
โดยหากพ้นกำหนดชำระเงินตามเวลาที่ระบุ จะถือว่าผู้รับใบอนุญาตกระทำผิดเงื่อนไขของประกาศนี้
และคณะกรรมการอาจพักใช้หรือเพิกถอนใบอนุญาตได้
(๓) ในการชำระเงินประมูลคลื่นความถี่งวดที่หนึ่ง สำนักงานจะนำหลักประกันการประมูลของผู้ชนะการประมูลมาชำระเป็นเงินประมูลคลื่นความถี่ก่อน
และให้ผู้ชนะการประมูลชำระเงินประมูลคลื่นความถี่ส่วนที่เหลือจนครบถ้วนภายในระยะเวลาที่กำหนด
ในกรณีที่มีกฎหมาย ประกาศ หรือคำสั่งอื่นใดอันมีผลเป็นการเปลี่ยนแปลงเงื่อนไขการชำระเงินประมูลคลื่นความถี่ย่าน
๘๙๕ - ๙๑๕/๙๔๐ - ๙๖๐ MHz ให้นำกฎหมาย ประกาศ หรือคำสั่งดังกล่าวมาใช้บังคับกับการชำระเงินประมูลคลื่นความถี่ตามประกาศนี้โดยอนุโลม

หมวด
๕
ข้อกำหนดในการอนุญาต

ส่วนที่
๑
เงื่อนไขการดำเนินการก่อนรับใบอนุญาต

ข้อ ๑๒  ภายในเก้าสิบวันนับแต่วันที่ได้รับหนังสือแจ้งเป็นผู้ชนะการประมูล
ผู้ชนะการประมูลจะต้องดำเนินการ ดังต่อไปนี้
(๑) ชำระเงินประมูลคลื่นความถี่งวดที่หนึ่ง
พร้อมจัดส่งหนังสือค้ำประกันจากสถาบันการเงินประเภทธุรกิจธนาคารพาณิชย์ตามพระราชบัญญัติธุรกิจสถาบันการเงิน
พ.ศ. ๒๕๕๑ เพื่อค้ำประกันการชำระเงินประมูลคลื่นความถี่ในส่วนที่เหลือ ตามที่กำหนดในข้อ
๑๑
(๒) หากปรากฏว่าเอกสารหลักฐานและข้อมูลที่จำเป็นต้องใช้ในการอนุญาตสำหรับผู้ขอรับใบอนุญาตประกอบกิจการโทรคมนาคมแบบที่สามที่จัดส่งตามข้อ
๔ ของภาคผนวก ก ท้ายประกาศนี้ ไม่ถูกต้องหรือไม่เพียงพอ
ผู้ชนะการประมูลจะต้องแก้ไขเอกสารหลักฐานดังกล่าวให้ครบถ้วนถูกต้องตามรายละเอียดที่ได้รับแจ้งจากสำนักงาน
กรณีที่ผู้ชนะการประมูลไม่ดำเนินการตามเงื่อนไขก่อนรับใบอนุญาตให้ถูกต้องและครบถ้วนภายในระยะเวลาที่กำหนด
ให้ถือว่าผู้ชนะการประมูลสละสิทธิ์ที่จะได้รับใบอนุญาตให้ใช้คลื่นความถี่ย่าน ๙๐๐ MHz คณะกรรมการจะดำเนินการริบหลักประกันการประมูล
และผู้ชนะการประมูลรายดังกล่าวต้องชดใช้ค่าเสียหายเบื้องต้นเป็นจำนวนเงินไม่น้อยกว่า
๕,๖๙๙,๐๐๐,๐๐๐
บาท (ห้าพันหกร้อยเก้าสิบเก้าล้านบาทถ้วน)
ทั้งนี้ ผู้ชนะการประมูลที่ไม่ดำเนินการตามเงื่อนไขก่อนรับใบอนุญาตรายดังกล่าว
และนิติบุคคลอื่น ซึ่งมีกรรมการ
กรรมการผู้จัดการ หรือผู้มีอำนาจในการดำเนินงานในกิจการของนิติบุคคลนั้นเป็นบุคคลเดียวกันกับกรรมการ
กรรมการผู้จัดการ หรือผู้มีอำนาจในการดำเนินงานในกิจการของผู้ชนะการประมูลที่ไม่ดำเนินการตามเงื่อนไขก่อนรับใบอนุญาตรายดังกล่าว
หรือผู้ที่มีความเกี่ยวโยงกันกับผู้ชนะการประมูลที่ไม่ดำเนินการตามเงื่อนไขก่อนรับใบอนุญาตรายดังกล่าว
โดยการเป็นผู้ถือหุ้นรายใหญ่เป็นบริษัทย่อย เป็นบริษัทร่วม เป็นผู้มีอำนาจควบคุมหรือถูกควบคุม
มีการถือหุ้นไขว้กับผู้ชนะการประมูลที่ไม่ดำเนินการตามเงื่อนไขก่อนรับใบอนุญาตรายดังกล่าว
หรือมีผู้ถือหุ้นรายใหญ่หรือผู้มีอำนาจควบคุมเป็นบุคคลเดียวกันกับผู้ชนะการประมูลที่ไม่ดำเนินการตามเงื่อนไขก่อนรับ
ใบอนุญาตรายดังกล่าวตามข้อกำหนดในแบบคำขอรับใบอนุญาตการให้ใช้คลื่นความถี่สำหรับกิจการโทรคมนาคม
ย่าน ๙๐๐ MHz แบบที่ ๓ รายงานการถือครองหุ้นและการมีอำนาจควบคุม
จะไม่สามารถยื่นขอรับใบอนุญาตให้ใช้คลื่นความถี่หรือใบอนุญาตประกอบกิจการโทรคมนาคมใด
ๆ ได้ต่อไป จนกว่าคณะกรรมการพิจารณาอนุญาต

ข้อ ๑๓  คณะกรรมการจะให้ใบอนุญาตให้ใช้คลื่นความถี่ย่าน
๙๐๐ MHz และใบอนุญาตประกอบกิจการโทรคมนาคมแบบที่สามแก่ผู้ชนะการประมูล
ภายหลังจากผู้ชนะการประมูลได้ปฏิบัติตามเงื่อนไขการดำเนินการก่อนรับใบอนุญาตครบถ้วนและถูกต้อง

ส่วนที่
๒
ระยะเวลาการอนุญาต
และขอบเขตการอนุญาต

ข้อ ๑๔  ใบอนุญาตให้ใช้คลื่นความถี่ย่าน
๙๐๐ MHz ที่ได้รับอนุญาตตามประกาศนี้ และใบอนุญาตประกอบกิจการโทรคมนาคมแบบที่สาม
ให้มีระยะเวลาการอนุญาตสิบห้าปีนับแต่วันที่ได้รับอนุญาต
กรณีผู้ได้รับอนุญาตให้ใช้คลื่นความถี่ย่าน ๙๐๐ MHz ตามประกาศนี้เป็นผู้รับใบอนุญาตให้ใช้คลื่นความถี่
หรือผู้รับใบอนุญาตประกอบกิจการโทรคมนาคมแบบที่สามอยู่แล้ว
ให้มีระยะเวลาการอนุญาตเฉพาะบริการโทรคมนาคมที่ใช้คลื่นความถี่ย่าน ๙๐๐ MHz ที่ได้รับอนุญาตตามประกาศนี้ตามขอบเขตที่ได้รับอนุญาตเป็นระยะเวลาสิบห้าปีนับแต่วันที่ได้รับอนุญาต
ผู้รับใบอนุญาตจะต้องปฏิบัติตามเงื่อนไขก่อนเลิกกิจการตามที่คณะกรรมการกำหนดและจะต้องส่งแผนการบริหารจัดการผู้ใช้บริการเป็นการล่วงหน้าไม่น้อยกว่าสองปีก่อนระยะเวลาการอนุญาตสิ้นสุดลง
 ทั้งนี้
เพื่อมิให้มีผลกระทบต่อผู้ใช้บริการ
และผู้รับใบอนุญาตจะต้องคืนคลื่นความถี่ที่ได้รับอนุญาต
ให้แก่คณะกรรมการเมื่อสิ้นสุดระยะเวลาการอนุญาต

ข้อ ๑๕  ผู้รับใบอนุญาตมีสิทธิให้บริการโทรคมนาคมในลักษณะของการให้บริการโครงข่ายโทรคมนาคม
เพื่อให้เช่าใช้และเพื่อให้บริการโทรคมนาคม (Network Provider and Service Provider) และการให้บริการสิ่งอำนวยความสะดวกด้านโทรคมนาคม
(Telecommunications Facility) โดยมีขอบเขตในการประกอบกิจการโทรคมนาคมดังกล่าวทั่วราชอาณาจักรไทย
 ทั้งนี้
กิจการโทรคมนาคมที่ได้รับอนุญาตให้รวมถึงลักษณะและประเภทของบริการดังนี้
(๑) บริการโครงข่ายโทรคมนาคมไร้สาย
(๒) บริการโทรคมนาคมดังนี้
(๒.๑) บริการโทรศัพท์เคลื่อนที่
(๒.๒) บริการพหุสื่อความเร็วสูง (Public Broadband Multimedia Service)
(๒.๓) บริการมูลค่าเพิ่ม (Value - addedService) ของบริการโทรคมนาคมที่ได้รับอนุญาต
(๒.๔) บริการขายส่งบริการ สำหรับบริการในข้อ (๒.๑)
(๒.๒) และ (๒.๓)
(๓) บริการสิ่งอำนวยความสะดวกด้านโทรคมนาคม
(Telecommunications Facility)
ในกรณีที่ผู้รับใบอนุญาตประสงค์จะประกอบกิจการกระจายเสียง
หรือกิจการโทรทัศน์จะต้องปฏิบัติตามกฎหมายว่าด้วยการประกอบกิจการกระจายเสียงและกิจการโทรทัศน์
และกฎหมายอื่นที่เกี่ยวข้อง

หมวด
๖
เงื่อนไขในการอนุญาต

ข้อ ๑๖  ผู้รับใบอนุญาตจะต้องปฏิบัติตามข้อกำหนดและเงื่อนไขการใช้งานคลื่นความถี่และการประกอบกิจการโทรคมนาคม
ภายใต้พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งแก้ไขเพิ่มเติมโดยพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม (ฉบับที่ ๒) พ.ศ. ๒๕๖๐
พระราชบัญญัติการประกอบกิจการโทรคมนาคม พ.ศ. ๒๕๔๔
ประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
เรื่อง แผนความถี่วิทยุกิจการเคลื่อนที่ ย่านความถี่ ๘๘๕ - ๘๙๕/๙๓๐  ๙๔๐ เมกะเฮิรตซ์ เงื่อนไขในการอนุญาตสำหรับใบอนุญาตประกอบกิจการโทรคมนาคมแบบที่สาม
ตลอดจนระเบียบ ประกาศ คำสั่ง ข้อกำหนด หรือหลักเกณฑ์ใด ๆ ที่คณะกรรมการกำหนดอย่างเคร่งครัด

ข้อ ๑๗  ในระหว่างการสร้างโครงข่ายโทรคมนาคมของผู้รับใบอนุญาตให้ใช้คลื่นความถี่ย่าน
๙๐๐ MHz ตามประกาศนี้ยังไม่แล้วเสร็จในสถานีฐานใด
และผู้รับใบอนุญาตประสงค์ที่จะใช้งานคลื่นความถี่ย่าน ๘๕๐ MHz ในช่วง ๘๓๙ - ๘๔๔/๘๘๔ - ๘๘๙ MHz ซึ่งผู้รับใบอนุญาตหรือบริษัทในกลุ่มหรือบริษัทในเครือของผู้รับใบอนุญาตเป็นผู้ใช้งานคลื่นความถี่ย่าน
๘๕๐ MHz ดังกล่าวอยู่เดิม ให้สามารถใช้คลื่นความถี่ย่าน ๘๕๐ MHz ในสถานีฐานดังกล่าวแทนไปพลางก่อนได้เป็นระยะเวลาไม่เกินสองปี
เพื่อเปลี่ยนไปใช้คลื่นความถี่ย่าน ๙๐๐ MHz โดยผู้รับใบอนุญาตต้องแจ้งความประสงค์และแผนการใช้งานคลื่นความถี่ให้สำนักงานทราบล่วงหน้าก่อนเริ่มใช้งาน
และในสถานีฐานหนึ่ง ๆ ไม่อนุญาตให้ใช้คลื่นความถี่ทั้งสองย่านพร้อมกัน
ทั้งนี้ เงื่อนไขการชำระเงินและระยะเวลาในการอนุญาตให้ใช้คลื่นความถี่ของผู้รับใบอนุญาตยังคงเป็นไปตามข้อ
๑๑ และ ๑๔

ข้อ ๑๘  ผู้รับใบอนุญาตมีหน้าที่ในการชำระค่าธรรมเนียมใบอนุญาตประกอบกิจการโทรคมนาคมแบบที่สาม
ค่าตอบแทนการใช้คลื่นความถี่ ค่าธรรมเนียมเลขหมายโทรคมนาคม การจัดสรรรายได้ที่ได้รับจากการให้บริการโทรคมนาคมให้แก่กองทุนวิจัยและพัฒนากิจการกระจายเสียง
กิจการโทรทัศน์และกิจการโทรคมนาคม เพื่อประโยชน์สาธารณะ
และค่าธรรมเนียมอื่นใดที่เกี่ยวข้อง ตามหลักเกณฑ์และวิธีการที่คณะกรรมการกำหนด

ข้อ ๑๙  การจัดให้มีโครงข่ายโทรคมนาคมเพื่อการประกอบกิจการผู้รับใบอนุญาตจะต้องดำเนินการดังนี้
(๑)
ผู้รับใบอนุญาตจะต้องจัดให้มีโครงข่ายโทรคมนาคมเพื่อการประกอบกิจการครอบคลุมจำนวนประชากรไม่น้อยกว่าร้อยละห้าสิบของจำนวนประชากรทั้งหมดภายในสี่ปีนับจากวันที่ได้รับอนุญาตและครอบคลุมจำนวนประชากรไม่น้อยกว่าร้อยละแปดสิบของจำนวนประชากรทั้งหมดภายในแปดปีนับจากวันที่ได้รับอนุญาต
ทั้งนี้ การจัดให้มีโครงข่ายโทรคมนาคมเพื่อการประกอบกิจการ
ให้รวมถึงการสร้างหรือเช่าโครงข่ายโทรคมนาคมเพื่อการประกอบกิจการ
แต่ไม่รวมถึงการใช้บริการข้ามโครงข่ายโทรศัพท์เคลื่อนที่ภายในประเทศของผู้ประกอบกิจการโทรศัพท์เคลื่อนที่รายอื่น
(๒)
โครงข่ายโทรคมนาคมของผู้รับใบอนุญาตจะต้องรองรับอัตราความเร็วในการส่งข้อมูลไม่น้อยกว่าอัตราที่กำหนดตามหลักเกณฑ์ว่าด้วยมาตรฐานและคุณภาพการให้บริการโทรคมนาคมประเภทข้อมูลที่คณะกรรมการประกาศกำหนด
 ทั้งนี้
ในกรณีที่ผู้รับใบอนุญาตได้โฆษณายืนยันมาตรฐานคุณภาพการให้บริการโทรคมนาคมของตนไว้
ให้เป็นหน้าที่ของผู้รับใบอนุญาตที่จะต้องปฏิบัติให้เป็นไปตามที่ได้โฆษณาไว้นั้น
(๓)
เพื่อประโยชน์ในการพิจารณาตรวจสอบการปฏิบัติและการลงทุนตามเงื่อนไขในการจัดให้มีโครงข่ายโทรคมนาคมอย่างชัดเจน
ผู้รับใบอนุญาตต้องจัดทำรายงานแสดงผลการดำเนินการติดตั้งโครงข่ายโทรคมนาคมตามระยะเวลาที่คณะกรรมการกำหนด
และจะต้องส่งมอบหลักฐานสนับสนุนเพื่อแสดงอัตราความเร็วในการส่งข้อมูลโดยเฉลี่ยตามที่คณะกรรมการร้องขอ
 ทั้งนี้ คณะกรรมการจะกำหนดหลักเกณฑ์
เงื่อนไข และวิธีการวัดความครอบคลุมประชากรที่อยู่ในพื้นที่ให้บริการ
และการวัดอัตราความเร็วในการส่งข้อมูลในภายหลัง
(๔)
กรณีผู้รับใบอนุญาตไม่สามารถปฏิบัติตามเงื่อนไขในการจัดให้มีโครงข่ายโทรคมนาคมเพื่อการประกอบกิจการ
ตามข้อ ๑๙ (๑) โดยไม่มีเหตุอันจะอ้างตามกฎหมายได้
ซึ่งถือเป็นการเอาเปรียบผู้บริโภคในการที่จะได้รับบริการจากคลื่นความถี่อันเป็นทรัพยากรสื่อสารของชาติเพื่อประโยชน์สาธารณะย่อมมีผลเป็นการปฏิเสธสิทธิที่ผู้บริโภคหรือผู้รับใบอนุญาตรายอื่นพึงมีพึงได้จากการให้บริการ เมื่อพ้นกำหนดระยะเวลาในแต่ละช่วงแล้ว
ผู้รับใบอนุญาตจะต้องชำระค่าปรับรายวันในอัตราร้อยละศูนย์จุดศูนย์ห้าของราคาประมูลสูงสุดของผู้รับใบอนุญาตตลอดระยะเวลาที่ไม่สามารถปฏิบัติตามเงื่อนไข
ภายในระยะเวลาที่คณะกรรมการกำหนด

ข้อ ๒๐  ผู้รับใบอนุญาตต้องปฏิบัติตามประกาศคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ เรื่อง
การใช้โครงสร้างพื้นฐานโทรคมนาคมร่วมกันสำหรับโครงข่ายโทรศัพท์เคลื่อนที่ พ.ศ.
๒๕๕๖

ข้อ ๒๑  การให้บริการโทรศัพท์เคลื่อนที่แบบโครงข่ายเสมือน
(Mobile Virtual Network Operator - MVNO) ผู้รับใบอนุญาตต้องดำเนินการดังนี้
(๑)
ผู้รับใบอนุญาตต้องปฏิบัติตามประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง
บริการโทรศัพท์เคลื่อนที่แบบโครงข่ายเสมือน พ.ศ. ๒๕๕๖
(๒)
ผู้รับใบอนุญาตจะต้องจัดให้มีบริการโครงข่ายโทรคมนาคม โดยมีขนาดความจุ (Capacity) อย่างน้อยร้อยละสิบของโครงข่ายโทรคมนาคมทั้งหมดของตนเองให้แก่ผู้ให้บริการโทรศัพท์เคลื่อนที่แบบโครงข่ายเสมือนที่ไม่มีความเกี่ยวโยงกันกับผู้รับใบอนุญาตรายหนึ่งรายใดตามประกาศนี้
เมื่อมีคำขอรับบริการดังกล่าว

ข้อ ๒๒  ผู้รับใบอนุญาตต้องปฏิบัติตามประกาศคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ เรื่อง
การใช้บริการข้ามโครงข่ายโทรศัพท์เคลื่อนที่ภายในประเทศ พ.ศ. ๒๕๕๖

ข้อ ๒๓  ผู้รับใบอนุญาตต้องปฏิบัติตามประกาศคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ เรื่อง หลักเกณฑ์การจัดสรรและบริหารเลขหมายโทรคมนาคมและแนวทางที่สำนักงานกำหนด
ซึ่งรวมถึงการจัดให้มีการลงทะเบียนผู้ใช้บริการก่อนการเปิดใช้บริการ

ข้อ ๒๔  มาตรการเพื่อสังคมและคุ้มครองผู้บริโภคผู้รับใบอนุญาตต้องดำเนินการดังนี้
(๑) ผู้รับใบอนุญาตต้องจัดทำแผนความรับผิดชอบต่อสังคม
(Corporate Social Responsibility - CSR) ขององค์กร
โดยให้ครอบคลุมถึงการจัดการขยะอิเล็กทรอนิกส์ สุขภาพของผู้ใช้บริการ การจัดทำแผนความเสี่ยงด้านเทคโนโลยีที่มีการเปลี่ยนแปลงอย่างรวดเร็ว
และบริการสำหรับผู้พิการซึ่งอย่างน้อยต้องมีการกำหนดอัตราค่าบริการพิเศษ
และการจัดทำใบแจ้งหนี้หรือสัญญาให้บริการที่ใช้ตัวอักษรขนาดใหญ่หรือใช้อักษรสำหรับคนตาบอด
(Braille) โดยไม่คิดค่าบริการเพิ่ม  ทั้งนี้
ผู้รับใบอนุญาตจะต้องจัดส่งแผนความรับผิดชอบต่อสังคมต่อคณะกรรมการก่อนเริ่มให้บริการและต้องดำเนินการตามแผนภายใน
๑ ปี นับจากวันที่เริ่มให้บริการ
(๒) ผู้รับใบอนุญาตต้องจัดทำแผนคุ้มครองผู้บริโภค
โดยให้ครอบคลุมถึงเรื่องมาตรการการรับเรื่องร้องเรียนโดยไม่มีค่าบริการ
มาตรการจัดการกับบริการที่ไม่เหมาะสม กระบวนการทำความเข้าใจกับประชาชนในการตั้งสถานีวิทยุคมนาคม
และการสร้างความตระหนักรู้ให้แก่ผู้ใช้บริการเกี่ยวกับสิทธิในการใช้บริการโทรคมนาคม
ซึ่งรวมถึงการเผยแพร่คำประกาศสิทธิผู้บริโภคในการใช้บริการโทรศัพท์เคลื่อนที่ที่สำนักงานกำหนด
 ทั้งนี้
ผู้รับใบอนุญาตจะต้องจัดส่งแผนคุ้มครองผู้บริโภคต่อคณะกรรมการก่อนเริ่มให้บริการและต้องดำเนินการตามแผนทันทีที่เริ่มให้บริการ
(๓)
ผู้รับใบอนุญาตต้องสนับสนุนภารกิจของคณะกรรมการในการให้บริการโทรคมนาคมเพื่อสังคม
โดยเฉพาะในเรื่องการจัดให้มีบริการโทรคมนาคมสาธารณะ และบริการอำนวยความสะดวกในการใช้บริการโทรคมนาคมสาธารณะอย่างทั่วถึง
แก่ผู้มีรายได้น้อย คนพิการ เด็ก คนชรา ผู้ที่อยู่ห่างไกลในชนบท
และผู้ด้อยโอกาสในสังคม ตามหลักเกณฑ์ที่คณะกรรมการกำหนด
(๔)
ผู้รับใบอนุญาตพึงระมัดระวังมิให้ผู้ใดใช้โครงข่ายโทรคมนาคมของผู้รับใบอนุญาตในการประกอบธุรกิจโดยมิชอบด้วยกฎหมาย
หรือเผยแพร่ซึ่งข้อมูลอันอาจขัดต่อความสงบเรียบร้อยหรือศีลธรรมอันดีของประชาชน และต้องสนับสนุนหน่วยงานของรัฐและเอกชนในการดำเนินการใด
ๆ เพื่อปกป้องสิทธิของผู้บริโภค เพื่อความปลอดภัยของสังคม และความมั่นคงของรัฐ
(๕) ผู้รับใบอนุญาตต้องจัดให้มีบริการที่เป็นธรรม
ซึ่งรวมถึงการกำหนดอัตราค่าบริการที่สมเหตุสมผล ไม่เอาเปรียบผู้บริโภค มีความชัดเจน
และการให้บริการที่มีคุณภาพ ตามหลักเกณฑ์ที่คณะกรรมการกำหนด  ทั้งนี้ ผู้รับใบอนุญาตจะต้องกำหนดอัตราค่าบริการสำหรับบริการเสียงและบริการข้อมูลโดยเฉลี่ยแล้วต้องต่ำกว่าอัตราค่าบริการเฉลี่ยของบริการโทรศัพท์เคลื่อนที่ที่ใช้คลื่นความถี่ย่าน
๒.๑ GHz ณ วันที่ ๒๕ สิงหาคม ๒๕๕๘
โดยผู้รับใบอนุญาตจะต้องจัดให้มีรายการส่งเสริมการขายอย่างน้อยหนึ่งรายการที่ส่งเสริมและเพิ่มโอกาสให้ผู้ใช้บริการสามารถเข้าถึงบริการโทรคมนาคมเคลื่อนที่ที่ใช้คลื่นความถี่ย่าน ๙๐๐ MHz โดยมีอัตราค่าบริการต่ำกว่าอัตราค่าบริการเฉลี่ยของบริการโทรศัพท์เคลื่อนที่ที่ใช้คลื่นความถี่ย่าน
๒.๑ GHz ณ วันที่
๒๕ สิงหาคม ๒๕๕๘ รวมทั้งจะต้องคิดอัตราค่าบริการตามการใช้งานจริง
และมีคุณภาพการให้บริการไม่ต่ำกว่าคุณภาพการให้บริการเฉลี่ยของบริการโทรศัพท์เคลื่อนที่ที่ใช้คลื่นความถี่ย่าน
๒.๑ GHz  ทั้งนี้
จนกว่าคณะกรรมการจะประกาศกำหนดหลักเกณฑ์ที่เกี่ยวข้องกับการกากับดูแลอัตราค่าบริการและคุณภาพการให้บริการเป็นอย่างอื่น

หมวด
๗
มาตรการจำกัดพฤติกรรมสมยอมในการเสนอราคาประมูล

ข้อ ๒๕  ห้ามผู้ขอรับใบอนุญาตติดต่อสื่อสารระหว่างกันในประเด็นที่เป็นการเปิดเผยข้อมูลอันเป็นความลับหรือแลกเปลี่ยนข้อมูลใด ๆ
ที่เกี่ยวกับการอนุญาตให้ใช้คลื่นความถี่ตั้งแต่วันที่คณะกรรมการเปิดให้มีการยื่นคำขอรับใบอนุญาต
จนถึงเวลาที่คณะกรรมการประกาศผลการประมูล ณ วันที่การประมูลคลื่นความถี่สิ้นสุด

ข้อ ๒๖  ผู้ขอรับใบอนุญาตจะต้องไม่กระทำการใด
ๆ ที่มีลักษณะ ดังต่อไปนี้
(๑)
ตกลงร่วมกันในการเสนอราคาเพื่อวัตถุประสงค์ที่จะให้ประโยชน์แก่ผู้ใดผู้หนึ่งเป็นผู้มีสิทธิได้รับใบอนุญาต
โดยหลีกเลี่ยงการแข่งขันราคาอย่างเป็นธรรม
(๒) ให้ ขอให้
หรือรับว่าจะให้เงินหรือทรัพย์สินหรือประโยชน์อื่นใดแก่ผู้อื่นเพื่อประโยชน์ในการเสนอราคา
โดยมีวัตถุประสงค์ที่จะจูงใจให้ผู้นั้นร่วมดำเนินการใด ๆ อันเป็นการให้ประโยชน์แก่ผู้ใดผู้หนึ่ง
เป็นผู้มีสิทธิได้รับใบอนุญาต หรือเพื่อจูงใจให้ผู้นั้นทำการเสนอราคาสูงหรือต่ำจนเห็นได้ชัดว่าไม่เป็นไปตามลักษณะการเสนอราคา
หรือเพื่อจูงใจให้ผู้นั้นไม่เข้าร่วมในการเสนอราคา หรือถอนการเสนอราคา
(๓) ข่มขืนใจผู้อื่นให้จายอมร่วมดำเนินการใด ๆ ในการเสนอราคา
หรือไม่เข้าร่วมในการเสนอราคา หรือถอนการเสนอราคา หรือต้องทำการเสนอราคาตามที่กำหนด
โดยใช้กำลังประทุษร้ายหรือขู่เข็ญด้วยประการใด ๆ ให้กลัวว่าจะเกิดอันตรายต่อชีวิต
ร่างกาย เสรีภาพ ชื่อเสียง หรือทรัพย์สินของผู้ถูกขู่เข็ญหรือบุคคลที่สาม
จนผู้ถูกข่มขืนใจยอมเช่นว่านั้น
(๔) ใช้อุบายหลอกลวงหรือกระทำการโดยวิธีอื่นใดเป็นเหตุให้ผู้อื่นไม่มีโอกาสเข้าทำการเสนอราคาอย่างเป็นธรรมหรือให้มีการเสนอราคาโดยหลงผิด
(๕) ทำการเสนอราคาต่อสำนักงานโดยทุจริต โดยรู้ว่าราคาที่เสนอนั้นสูงหรือต่ำเกินกว่าปกติจนเห็นได้ชัดว่าไม่เป็นไปตามลักษณะการเสนอราคา
โดยมีวัตถุประสงค์เป็นการกีดกันการแข่งขันราคาอย่างเป็นธรรม และการกระทำเช่นว่านั้นเป็นเหตุให้การประมูลคลื่นความถี่ไม่สำเร็จลุล่วงไปได้

ข้อ ๒๗  ผู้ขอรับใบอนุญาตจะต้องปฏิบัติตามหลักเกณฑ์
ระยะเวลา วิธีการ และเงื่อนไขตามประกาศนี้
และต้องลงนามในหนังสือยินยอมของผู้ขอรับใบอนุญาตในภาคผนวก ก ท้ายประกาศนี้

ประกาศ ณ วันที่ ๒๖ กันยายน พ.ศ. ๒๕๖๑
พลเอก สุกิจ  ขมะสุนทร
กรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ
ทำหน้าที่ประธานกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ

เอกสารแนบท้าย

๑. ภาคผนวก ก รายการเอกสารหลักฐานและข้อมูลที่ต้องยื่นในการขอรับใบอนุญาตแนบท้ายประกาศคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ เรื่อง หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน
๘๙๐ - ๘๙๕/๙๓๕ - ๙๔๐ MHz
๒. แบบคำขอรับใบอนุญาต การอนุญาตให้ใช้คลื่นความถี่สำหรับกิจการโทรคมนาคม ย่าน 900 MHz แบบที่ 1 ข้อมูลผู้ขอรับใบอนุญาต และเอกสารหลักฐานประกอบคำขอรับใบอนุญาต
๓. แบบคำขอรับใบอนุญาต
การอนุญาตให้ใช้คลื่นความถี่สำหรับกิจการโทรคมนาคม ย่าน 900 MHz แบบที่ 2 คำรับรองของผู้ขอรับใบอนุญาต
๔. แบบคำขอรับใบอนุญาต
การอนุญาตให้ใช้คลื่นความถี่สำหรับกิจการโทรคมนาคม ย่าน 900 MHz แบบที่ 3 รายงานการถือครองหุ้นและการมีอำนาจควบคุม
๕. แบบคำขอรับใบอนุญาต
การอนุญาตให้ใช้คลื่นความถี่สำหรับกิจการโทรคมนาคม ย่าน 900 MHz แบบที่ 4 ผู้มีสิทธิถือครอง และเข้าถึงข้อมูลของผู้ขอรับใบอนุญาตให้ใช้คลื่นความถี่
๖. แบบคำขอรับใบอนุญาต
การอนุญาตให้ใช้คลื่นความถี่สำหรับกิจการโทรคมนาคม ย่าน 900 MHz แบบที่ 5 หนังสือยินยอมของผู้ขอรับใบอนุญาต
๗. แบบคำขอรับใบอนุญาต
การอนุญาตให้ใช้คลื่นความถี่สำหรับกิจการโทรคมนาคม ย่าน 900 MHz แบบที่ 6 หนังสือค้ำประกันจากธนาคารซึ่งผู้ชนะการประมูลจะต้องจัดส่งภายใน
90 วันนับแต่วันที่ได้รับหนังสือแจ้งเป็นผู้ชนะการประมูล
๘. ภาคผนวก ข กฎการประมูล

(ดูข้อมูลจากภาพกฎหมาย)

พัชรภรณ์/จัดทำ
๑๒
กุมภาพันธ์ ๒๕๖๒

[๑] ราชกิจจานุเบกษา เล่ม ๑๓๕/ตอนพิเศษ
๒๔๐ ง/หน้า ๙/๒๘ กันยายน ๒๕๖๑